J. Laššáková, poslankyňa: (2004-05-12):
Pripravovaný zákon upravuje len akciové spoločnosti. Dovolím si ale upozorniť, že rozdelenie, zlúčenie a splynutie akciovej spoločnosti sa bude aj naďalej riadiť Obchodným zákonníkom. Podotýkam, že doteraz chýba úprava aj Európskeho družstva. Bolo by preto žiaduce, aby v novelizovanom Obchodnom zákonníku boli obsiahnuté komplexne všetky úpravy, ktoré sa týkajú Európskych obchodných spoločností. Časté novelizácie právnych predpisov vytvárajú právnu neistotu, nestabilitu a neprehľadnosť právneho poriadku. Myslím si, že Obchodný zákonník je naozaj významná hmotnoprávna norma a nie je možné, aby sme každý mesiac pristupovali k jej novelizácii. V novele Obchodného zákonníka sa znova upravuje povinnosť spisovania notárskej zápisnice v zákonom ustanovených prípadoch rozhodovania Valného zhromaždenia v spoločnostiach s ručením obmedzeným. Podľa poslednej novely Obchodného zákonníka vykonanej zákonom o Obchodnom registri bola zrušená povinnosť spisovania notárskej zápisnice pri jednoosobových spoločnostiach s ručením obmedzeným a je paradoxné, ak pri založení spoločnosti sa forma notárskej zápisnice nevyžaduje, vyžaduje sa však už pri rozhodnutí Valného zhromaždenia spoločnosti s ručením obmedzeným o ustanovení alebo odvolaní konateľa. Takýto postup nie je systémovým riešením, keď napríklad v akciových spoločnostiach, ktoré sú tiež kapitálovými spoločnosťami, sa v prípadoch rozhodovania Valného zhromaždenia o volení a odvolaní členov u predstavenstva akciovej spoločnosti notárska zápisnica nevyžaduje. Poznamenávam, že Národná rada Slovenskej republiky poslanecký návrh novely Obchodného zákonníka, ktorým sa upravovala v spoločnostiach s ručením obmedzeným povinnosť vyhotovovať notárske zápisnice, zamietla v mesiaci decembri minulého roku. Nie je ničím odôvodnený vyšší záujem zákonodarcu na zabezpečení zvýšenia štandardu právnej istoty v spoločnostiach s ručením obmedzeným v tých otázkach ako v rovnakých otázkach pri akciových spoločnostiach, kde podľa súčasného znenia Obchodného zákonníka sa notárska zápisnica nevyžaduje a dokonca ani v navrhovanej novele nie je žiadna úprava o tom, že by bolo potrebné spisovať notársku zápisnicu v tých prípadoch, ako je to v spoločnostiach s ručením obmedzeným. Dovolím si ďalej poukázať aj na ďalší problém týkajúci sa prekladu nariadení a smerníc do slovenského jazyka, ktorý v prípade nariadenia 2157/2001 a smernice 2001/1986 Európskych spoločenstiev je z terminologického hľadiska nesprávny. Podľa čl. 2 slovenského prekladu nariadenia sa nariadenie vzťahuje na spoločnosti s ručením obmedzeným. Podľa anglického, nemeckého, francúzskeho aj českého znenia sa toto nariadenie vzťahuje na verejné akciové spoločnosti a na spoločnosti s ručením obmedzeným. Bolo by vhodné zabezpečiť, aby texty prekladov nariadení boli správne, pretože sa stávajú súčasťou nášho právneho poriadku. Myslím si, že ten problém začne byť čím ďalej tým viac vypuklý. Mohla by som uviesť aj ďalšie nesprávnosti, ktoré sú uvedené v dôvodovej správe k predloženému návrhu zákona, keď napríklad v bode 9, kde sa odôvodňuje novelizovaný § 56 tým, že supranacionálne právne formy podnikateľských subjektov sú upravené priamo záväznými nariadeniami Rady Európskej únie a v druhom rade potom špecifickými vykonávacími zákonmi k týmto nariadeniam, čo je nezmysel, pretože vnútroštátne predpisy nie sú žiadnymi vykonávacími predpismi k týmto nariadeniam a z hľadiska prameňov práva Európskej únie smernice tiež nie sú vykonávacím predpisom. Na základe uvedených skutočností preto v súlade s ustanovením § 73 ods. 3 písm. a) rokovacieho poriadku dávam procedurálny návrh, aby Národná rady Slovenskej republiky vrátila návrh zákona navrhovateľovi na jeho dopracovanie a prosím vás o podporu môjho návrhu. Ďakujem pekne za pozornosť.